**Northrop T-38 Talon** je americké dvojmiestne dvojmotorové nadzvukové cvičné prúdové lietadlo. Bolo prvým nadzvukovým cvičným lietadlom vôbec a stalo sa v tejto kategórii aj najrozšírenejším. Lietadlá T-38 sú stále v službe u viacerých vojenských letectiev, vrátane USA, ktoré ich doteraz prevádzkujú najviac. Z konštrukcie T-38 vychádzajú ľahké stíhacie lietadlá Northrop F-5 a z neho odvodené typy.

Vznik a vývoj
-------------

Firma Northrop vyvíjala typ T-38 od polovice 50. rokov 20 storočia ako cvičný variant ľahkého stíhacieho lietadla označeného N-156. Velenie letectva v tom čase nemalo o ľahké stíhacie lietadlá záujem, ale chýbala náhrada za vtedy hlavné cvičné prúdové lietadlo Lockheed T-33 Shooting Star, čo o osude lietadla rozhodlo. Prvý z troch postavených prototypov (označovaný ako YT-38) prvýkrát vzlietol 10. apríla 1959. Vývoj lietadla rýchlo pokračoval a už v roku 1961 vstúpilo do služby, kde doplnilo lietadlo pre základný výcvik Cessna T-37 Tweet. V nasledujúcich rokoch sa vyrobilo 1 146 sériových kusov T-38. Predpokladá sa, že na T-38 sa za dobu jeho služby vycvičilo okolo 50 000 pilotov. Vzdušné sily USA sú jednými z mála, ktoré v súčasnosti prevádzkujú nadzvukové cvičné prúdové lietadlá.

T-38 v službách NASA
T-38 má konvenčnú koncepciu s jednoduchou chvostovou plochou, malým, tenkým krídlom a predným podvozkom. Pilot a inštruktor sedia pod spoločným prekrytom v tandeme. Lietadlo poháňajú dva motory, ktoré majú vstupy vzduchu v koreňoch krídel. Vďaka svojim vysokým výkonom, sa lietadlo prezývalo „biela raketa" a v roku 1962 vytvorilo niekoľko rekordov v stúpavosti.

Najrozšírenejším variantom lietadla je T-38A, pričom menšie množstvo ich bolo upravených na cvičné streľby. Tieto lietadlá, označené AT-38B, dostali strelecký zameriavač a závesníky na podvesenie výzbroje. V roku 2003 americké vzdušné sily stále prevádzkovali 562 T-38, ktoré sú priebežne modernizované na štandard T-38C. Počíta sa s tým, že budú vyradené až niekedy po roku 2023, kedy ich nahradí typ Boeing T-7 Red Hawk. T-38C sa líši priehľadovým displejom HUD, inštaláciou GPS a ďalších systémov. Strategické letectvo používalo lietadlá T-38 na kondičné lety predovšetkým u druhých pilotov strategických bombardérov.

Ďalšími používateľmi lietadla sú Luftwaffe, portugalské vzdušné sily, turecké vzdušné sily, Vzdušné sily Kórejskej republiky, Vzdušné sily Čínskej republiky a Vojenské námorníctvo USA. Agentúra NASA a spoločnosť Boeing používajú T-38 ako pokusné lietadlo. NASA stroje používa aj k cvičným letom svojich astronautov, pre ktorých sú T-38 tiež dopravným prostriedkom a lietajú na nich po celých USA medzi rôznymi dodávateľmi a strediskami NASA. Malé množstvo lietadiel je v súkromnom vlastníctve.

Nakoniec sa realizoval aj ľahký stíhací variant projektu N-156 a vznikol tak blízky príbuzný T-38, typ Northrop F-5 Freedom Fighter. Viacero lietadiel F-5 sa po vyradení spätne prestavalo na cvičné T-38. Najpokročilejším variantom typu bol Northrop F-20 Tigershark.

Nehody
------

T-38A Langleyovho výskumného strediska NASA, 19. september 1974
Počas služby lietadiel T-38 sa zdokumentovalo vyše 210 nehôd a katapultáží z týchto strojov.

* 31. október 1964: Astronaut Theodore Freeman zahynul po katapultáži z T-38 NASA na Ellingtonovej základni v Texase po zrážke s kŕdľom husí snežných.
* 28. február 1966: Astronauti Elliot See a Charles Bassett zahynuli v T-38 NASA počas príprav na misiu Gemini 9 pri pristávacom manévri za veľmi zlého počasia po zrážke s budovou spoločnosti McDonnell na letisku v St. Louis, kde mali prevziať práve dokončovanú kozmickú loď Gemini 9.
* 5. október 1967: Astronaut Clifton Williams zahynul po katapultáži z T-38 NASA neďaleko Tallahassee na Floride v dôsledku zaseknutého krídelka.

Používatelia
------------

T-38A Talon portugalských vzdušných síl
T-38A v službách U.S. Naval Test Pilot School vzlieta z námornej leteckej základne Patuxent River
Kórejská republika  **Kórejská republika**

* Vzdušné sily Kórejskej republiky

Nemecko  **Nemecko**

* Luftwaffe

Portugalsko  **Portugalsko**

* Portugalské vzdušné sily

Spojené štáty  **Spojené štáty**

* Vzdušné sily USA
* Vojenské námorníctvo USA
* NASA

Taiwan  **Taiwan**

* Vzdušné sily Čínskej republiky

Turecko  **Turecko**

* Turecké vzdušné sily

Špecifikácie (T-38A)
--------------------

### Technické údaje

* **Posádka:** 2
* **Dĺžka:** 14,135 m
* **Rozpätie:** 7,70 m
* **Výška:** 3,924 m
* **Nosná plocha:** 16 m²
* **Hmotnosť prázdneho lietadla:** 3 266 kg
* **Vzletová hmotnosť:** 5 361 kg
* **Maximálna vzletová hmotnosť:** 5 485 kg
* **Pohonná jednotka:** 2 × prúdový motor General Electric J85-5A s prídavným spaľovaním
	+ **Ťah bez prídavného spaľovania:** 9,1 kN
	+ **Ťah s prídavným spaľovaním:** 12,9 kN

### Výkony

* **Maximálna rýchlosť:** Mach 1,3 (1 382 km/h)
* **Dolet:** 1 835 km
* **Dostup:** 15 000 m
* **Stúpavosť:** 171 m/s
* **Plošné zaťaženie:** 339,5 kg/m²
* **Pomer ťah/hmotnosť:** 0,65

Pozri aj
--------

* Northrop F-5

Iné projekty
------------

Commons
* Spolupracuj na Commons Commons ponúka multimediálne súbory na tému **Northrop T-38 Talon**

Zdroj
-----

*Tento článok je čiastočný alebo úplný preklad článku Northrop T-38 Talon na anglickej Wikipédii.*


|  |  |
| --- | --- |
| Portal | Portál letectvo |